b'\n_START_ARTICLE_\nZordon\n_START_SECTION_\nEnnen Mighty Morphin Power Rangersia\n_START_PARAGRAPH_\nZordonin ja pahan avaruusnoita Rita Repulsan v\xc3\xa4lill\xc3\xa4 k\xc3\xa4ydyn taistelun aikana Rita oli vanginnut Zordonin ulottuvuuksien v\xc3\xa4liseen aikav\xc3\xa4\xc3\xa4ristym\xc3\xa4\xc3\xa4n. Vaikka viisi urheaa soturia sai lukittua Ritan ja h\xc3\xa4nen k\xc3\xa4tyrins\xc3\xa4 avaruuss\xc3\xa4ili\xc3\xb6\xc3\xb6n, Zordon j\xc3\xa4i yh\xc3\xa4 vangiksi ulottuvuuksien v\xc3\xa4liseen aikav\xc3\xa4\xc3\xa4ristym\xc3\xa4\xc3\xa4n. Sen takia Zordon oli k\xc3\xa4yt\xc3\xa4nn\xc3\xb6ss\xc3\xa4 vain kelluva p\xc3\xa4\xc3\xa4 energiaputkessa, jolla oli apunaan uskollinen robottiapulainen Alpha 5. Taisteluiden p\xc3\xa4\xc3\xa4tytty\xc3\xa4 Zordon oli valinnut uudeksi tukikohdakseen Maan ja rakentanut komentokeskuksensa Kalifornian aavikolle. Zordon oli tehnyt hyv\xc3\xa4n valinnan, sill\xc3\xa4 Ritan avaruuss\xc3\xa4ili\xc3\xb6 laskeutui lopulta Kuuhun, josta h\xc3\xa4n aloitti my\xc3\xb6hemmin hy\xc3\xb6kk\xc3\xa4yksens\xc3\xa4 maailmaa vastaan._NEWLINE_Kerran Kimberly Hart joutui 1990-luvun puoliv\xc3\xa4list\xc3\xa4 vahingossa ajassa taaksep\xc3\xa4in vuoteen 1880. H\xc3\xa4n ei joutunut sinne kuitenkaan yksin, sill\xc3\xa4 Goldar ja kaktusta muistuttanut hirvi\xc3\xb6 seurasivat h\xc3\xa4nt\xc3\xa4 ja aikoivat tuhota Maan menneisyydess\xc3\xa4. Kimberly telesiirtyi komentokeskukseen pyyt\xc3\xa4m\xc3\xa4\xc3\xa4n apua Zordonilta. Zordon antoi h\xc3\xa4nelle lainaan nelj\xc3\xa4 muuta voimakolikkoa hirvi\xc3\xb6n p\xc3\xa4ihitt\xc3\xa4mist\xc3\xa4 varten._NEWLINE_Zordonin oikea olomuoto n\xc3\xa4htiin Mighty Morphin Power Rangersin ensimm\xc3\xa4isell\xc3\xa4 tuotantokaudella. Kun Baboo oli muuttanut Kimberly Hartin ja Billy Cranstonin rohtonsa avulla kovanaamoiksi, Zordon kertoi rangereille miten h\xc3\xa4n oli vuosituhansia sitten taistellut savisotureita vastaan saadakseen er\xc3\xa4\xc3\xa4n harvinaisen kasvin itselleen. Sama kasvi oli ainoa menetelm\xc3\xa4 palauttaa Billy ja Kimberly normaaleiksi. My\xc3\xb6hemmin Alpha l\xc3\xb6ysikin kasvin, mutta my\xc3\xb6s h\xc3\xa4n joutui taistelemaan savisotureita vastaan. N\xc3\xa4htiin, ett\xc3\xa4 Zordon oli ennen aikav\xc3\xa4\xc3\xa4ristym\xc3\xa4\xc3\xa4n joutumistaan pukeutunut valkoisiin vaatteisiin ja h\xc3\xa4n oli pit\xc3\xa4nyt p\xc3\xa4\xc3\xa4ss\xc3\xa4\xc3\xa4n taivaansinist\xc3\xa4 turbaania.\n_START_SECTION_\nMighty Morphin Power Rangers\n_START_PARAGRAPH_\nKun Zordon er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 havaitsi Rita Repulsan karanneen, h\xc3\xa4n etsi yhdess\xc3\xa4 Alphan kanssa viisi oikeaa asennetta omannutta teini-ik\xc3\xa4ist\xc3\xa4 puolustamaan maailmaa. H\xc3\xa4n v\xc3\xa4rv\xc3\xa4si Jason Lee Scottin, Zack Taylorin, Billy Cranstonin, Trini Kwanin ja Kimberly Hartin Power Rangereiksi. Zordon toimi itse heid\xc3\xa4n mentorina ja neuvonantajana. H\xc3\xa4n antoi heid\xc3\xa4n k\xc3\xa4ytt\xc3\xb6\xc3\xb6ns\xc3\xa4 my\xc3\xb6s zordit, varusteita ja jakoi tarvittaessa aina hy\xc3\xb6dyllist\xc3\xa4 tietoa. Pahan vihre\xc3\xa4n rangerin ilmestymisen j\xc3\xa4lkeen huomattiin, miten t\xc3\xa4rke\xc3\xa4 Zordon oli ryhm\xc3\xa4lle. Rita p\xc3\xa4\xc3\xa4tti k\xc3\xa4ytt\xc3\xa4\xc3\xa4 hallussaan ollutta lohik\xc3\xa4\xc3\xa4rmevoimakolikkoa, joten h\xc3\xa4n aivopesi Tommy Oliverin pahaksi vihre\xc3\xa4ksi rangerikseen. Tommyn ensimm\xc3\xa4isen\xc3\xa4 teht\xc3\xa4v\xc3\xa4 olikin katkaista rangereiden yhteys Zordoniin. Zordonin poissa ollessa rangerit ja Alpha olivat selke\xc3\xa4sti vaikeuksissa. Kun Alpha lopulta sai palautettua yhteyden, tilanne alkoi k\xc3\xa4\xc3\xa4nty\xc3\xa4 rangereiden eduksi ja lopulta my\xc3\xb6s Tommy vapautui Ritan lumouksesta._NEWLINE_Zordon tuntui usein tiet\xc3\xa4v\xc3\xa4n asioiden todellisen luonteen, vaikka h\xc3\xa4n olikin vankina aikav\xc3\xa4\xc3\xa4ristym\xc3\xa4ss\xc3\xa4. H\xc3\xa4n muun muassa tiesi heti alusta l\xc3\xa4htien, ett\xc3\xa4 Tommy oli vihre\xc3\xa4 ranger. My\xc3\xb6hemmin h\xc3\xa4n pystyi pit\xc3\xa4m\xc3\xa4\xc3\xa4n Tommyn vihre\xc3\xa4n rangerin voimia pitemp\xc3\xa4\xc3\xa4n k\xc3\xa4yt\xc3\xb6ss\xc3\xa4 lataamalla ajoittain Tommyn lohik\xc3\xa4\xc3\xa4rmekolikkoa omilla voimillaan. Zordon valitsi Tommyn my\xc3\xb6s uudeksi Valkoiseksi Rangeriksi sen j\xc3\xa4lkeen, kun Tommy oli menett\xc3\xa4nyt lopullisesti Vihre\xc3\xa4n Rangerin voimansa. Zordon tiesi l\xc3\xa4hes aina kaikesta kaiken. H\xc3\xa4n v\xc3\xa4litti jokaisesta rangerista my\xc3\xb6s yksil\xc3\xb6n\xc3\xa4 neuvoen ja rohkaisten heit\xc3\xa4 niin taisteluissa kuin heid\xc3\xa4n arkiel\xc3\xa4miss\xc3\xa4\xc3\xa4nkin._NEWLINE_Mighty Morphin Power Rangers -sarjan aikana Zordon koki rangereiden kanssa paljon. H\xc3\xa4n auttoi heit\xc3\xa4 siirtym\xc3\xa4\xc3\xa4n Dinozordeista voimakkaampiin Thunderzordeihin, kun uusi vihollinen Lord Zedd saapui Kuuhun; h\xc3\xa4n n\xc3\xa4ki my\xc3\xb6s rangereiden voimien siirt\xc3\xa4misen uusille rangereille Rocky DeSantosille, Adam Parkille, Aisha Campbellille ja Katherine Hillardille ja ninjavoimien ja zordien hankkimisen. H\xc3\xa4n ja rangerit eiv\xc3\xa4t kuitenkaan pystyneet est\xc3\xa4m\xc3\xa4\xc3\xa4n pahaa Master Vile\xc3\xa4 siirt\xc3\xa4m\xc3\xa4st\xc3\xa4 Orb of Doomin avulla Maapalloa ajassa taaksep\xc3\xa4in.\n_START_SECTION_\nMighty Morphin Alien Rangers\n_START_PARAGRAPH_\nMaapallon siirrytty\xc3\xa4 ajassa taaksep\xc3\xa4in Power Rangereista oli muuttunut j\xc3\xa4lleen lapsia, joten he eiv\xc3\xa4t voineet en\xc3\xa4\xc3\xa4 k\xc3\xa4ytt\xc3\xa4\xc3\xa4 voimiaan. Maa tarvitsi kuitenkin yh\xc3\xa4 suojelua, joten Zordon pyysi apua Aquitar-planeetan Power Rangereilta. N\xc3\xa4m\xc3\xa4 rangerit olivat avaruusolioita, jotka eliv\xc3\xa4t planeetallaan vedenalaisessa ymp\xc3\xa4rist\xc3\xb6ss\xc3\xa4. Sen vuoksi Maan ymp\xc3\xa4rist\xc3\xb6 ei soveltunut heille hyvin, mutta he p\xc3\xa4\xc3\xa4ttiv\xc3\xa4t siit\xc3\xa4 huolimatta tulla apuun. Billy rakensi ninjakolikoista voimansa ottaneen koneen, jolla h\xc3\xa4n toivoi pystyv\xc3\xa4ns\xc3\xa4 muuttamaan rangerit takaisin oikean ik\xc3\xa4isiksi. Kuitenkin vain Billy ehti k\xc3\xa4ytt\xc3\xa4\xc3\xa4 laitetta ennen kuin Goldar ja Rito Revolto varastivat sen. Sen j\xc3\xa4lkeen Rita ja Lord Zedd tuhosivat laitteen sis\xc3\xa4ll\xc3\xa4 olleet kuusi ninjakolikkoa, joten Power Rangereiden k\xc3\xa4ytt\xc3\xa4m\xc3\xa4t voimat olivat lopullisesti mennytt\xc3\xa4._NEWLINE_Zordon mietti keinoa, jolla Maapallon voisi palauttaa oikeaan aikaan. H\xc3\xa4n keksi ratkaisuksi Zeokristallin, jonka rangerit olivat kuitenkin aiemmin hajottaneet viideksi pienemm\xc3\xa4ksi kristalliksi ja l\xc3\xa4hett\xc3\xa4neet syntyneet palaset eri aikakausille eri puolille maailmaa. Zordon l\xc3\xa4hetti nuoret rangerinsa portaalin l\xc3\xa4pi etsim\xc3\xa4\xc3\xa4n n\xc3\xa4it\xc3\xa4 palasia. Rangerit onnistuivat teht\xc3\xa4v\xc3\xa4ss\xc3\xa4\xc3\xa4n ja Maapallo saatiin Zeokristallin avulla palautettua oikeaan aikaan. Sen j\xc3\xa4lkeen Aquitarin Rangerit palasivat omalle planeetalleen. Sill\xc3\xa4 v\xc3\xa4lin Goldar ja Rito Revolto kuitenkin varastivat Zeokristallin rangereiden komentokeskuksesta ja hetke\xc3\xa4 my\xc3\xb6hemmin heid\xc3\xa4n viritt\xc3\xa4m\xc3\xa4 pommi r\xc3\xa4j\xc3\xa4ytti komentokeskuksen palasiksi. Komentokeskuksen tuhoutuessa Zordon k\xc3\xa4ski Alphaa siirt\xc3\xa4m\xc3\xa4\xc3\xa4n rangerit turvaan ja hetken ajan n\xc3\xa4ytti silt\xc3\xa4, ett\xc3\xa4 Zordon ja Alpha tuhoutuivat r\xc3\xa4j\xc3\xa4hdyksess\xc3\xa4.\n_START_SECTION_\nPower Rangers Zeo\n_START_PARAGRAPH_\nTelevisiosarjan Power Rangers Zeo alussa rangerit ja uutena j\xc3\xa4senen\xc3\xa4 mukaan liittynyt Tanya Sloan l\xc3\xb6ysiv\xc3\xa4t komentokeskuksen raunioista Goldarin ja Riton pudottaman Zeokristallin. Rangerit l\xc3\xb6ysiv\xc3\xa4t my\xc3\xb6s uuden tukikohtansa, jossa Zordon ja Alpha 5 jo odottivatkin heit\xc3\xa4. Zordon kertoi rangereille, ett\xc3\xa4 uusi roboteista koostunut vihollisryhmittym\xc3\xa4 Machine Empire oli saapunut aurinkokuntaan ja aikoi valloittaa Maan. H\xc3\xa4n esitteli rangereille my\xc3\xb6s heid\xc3\xa4n uudet zeovoimansa, jotka ottivat voimansa Zeokristallista. Zordon jatkoi rangereiden mentorina ja ajan kuluessa h\xc3\xa4n paljasti yhdess\xc3\xa4 Alphan ja Billyn kanssa rangereiden k\xc3\xa4ytt\xc3\xb6\xc3\xb6n uusia zordeja ja aseita, joilla he puolustivat Maata.\n_START_SECTION_\nPower Rangers turbovaihteella\n_START_PARAGRAPH_\nElokuvassa Power Rangers turbovaihteella Zordon ymm\xc3\xa4rsi rangereiden tarvitsevan k\xc3\xa4ytt\xc3\xb6\xc3\xb6ns\xc3\xa4 zeovoimia tehokkaammat voimat, kun ilke\xc3\xa4 avaruusmerirosvo Divatox oli saapunut voimakkaan Lerigot nimisen velhon per\xc3\xa4ss\xc3\xa4 Maahan. Niinp\xc3\xa4 Zordon antoi rangereille k\xc3\xa4ytt\xc3\xb6\xc3\xb6n uudet turbovoimat ja auttoi heit\xc3\xa4 my\xc3\xb6s tehokkaiden Turbozordien luomisessa. Sen lis\xc3\xa4ksi Zordon valitsi Justin Stewartin korvaamaan Rockyn sinisen\xc3\xa4 rangerina, sill\xc3\xa4 Rocky oli loukannut selk\xc3\xa4ns\xc3\xa4 harjoitellessaan kamppailulajiturnausta varten. Justin oli saanut sattuman kautta selville Power Rangereiden henkil\xc3\xb6llisyydet, kun Zordon oli pyyt\xc3\xa4nyt heit\xc3\xa4 siirtym\xc3\xa4\xc3\xa4n voimakammioon.'